Η **Γιοάνα Γιούζβικ** (πολωνικά: *Joanna Jóźwik*, 30 Ιανουαρίου 1991) είναι Πολωνή αθλήτρια του στίβου, με ειδίκευση στο αγώνισμα των 800 μέτρων. Στις διακρίσεις της περιλαμβάνονται μετάλλια σε Ευρωπαϊκά Πρωταθλήματα ανοικτού και κλειστού στίβου, καθώς και η πέμπτη θέση στους Ολυμπιακούς Αγώνες του 2016.

Καριέρα
-------

Η Γιούζβικ γεννήθηκε το 1991 στο Βάουμπζιχ της Πολωνίας και προέρχεται από αγροτική οικογένεια. Ολοκλήρωσε τις σχολικές της υποχρεώσεις στη Σταλόβα Βόλα και κατόπιν εισήχθη στην Ακαδημία Φυσικής Αγωγής που εδρεύει στη Βαρσοβία. Ασχολείται με τον κλασικό αθλητισμό από την εφηβεία της και ανήκει στον σύλλογο ΑΖΣ-ΑΒΦ Κατοβίτσε. Εμφανίστηκε για πρώτη φορά σε διεθνή διοργάνωση το 2010, στο Παγκόσμιο Πρωτάθλημα Κάτω των 20 Ετών που διεξήχθη στο Μόνκτον του Καναδά, συμμετέχοντας στα αγωνίσματα των 800 μέτρων και της σκυταλοδρομίας 4 × 400 μέτρων. Έκτοτε αγωνίζεται στις μεγάλες διοργανώσεις αποκλειστικά στην κούρσα των 800 μ. Την επόμενη χρονιά έλαβε μέρος στο Ευρωπαϊκό Πρωτάθλημα Στίβου Κ23 στην Οστράβα, χωρίς να καταφέρει να διακριθεί, ενώ το 2013, στο πλαίσιο της ίδιας διοργάνωσης, έφτασε μέχρι τον τελικό του αγωνίσματος των 800 μ. όπου κατετάγη όγδοη, έπειτα από πτώση.

Κούρσα της Γιούζβικ στους Ολυμπιακούς Αγώνες του 2016.
Το 2014 η Γιούζβικ κατέκτησε το χάλκινο μετάλλιο στο Ευρωπαϊκό Πρωτάθλημα Στίβου, πραγματοποιώντας παράλληλα και ατομικό ρεκόρ με χρόνο 1:59,63. Το 2015 συμμετείχε στο Ευρωπαϊκό Πρωτάθλημα Κλειστού Στίβου όπου αρχικά κατετάγη τέταρτη, ωστόσο αργότερα έλαβε το χάλκινο μετάλλιο λόγω τιμωρίας της Ρωσίδας Εκατερίνα Ποϊστόγκοβα για χρήση απαγορευμένων ουσιών. Τον Αύγουστο του ίδιου έτους κατέλαβε την έβδομη θέση στο Παγκόσμιο Πρωτάθλημα που διεξήχθη στο Πεκίνο. Τον Ιούλιο του 2016 πλασαρίστηκε έκτη στον τελικό του Ευρωπαϊκού Πρωταθλήματος στο Άμστερνταμ της Ολλανδίας και έναν μήνα αργότερα έφτασε στον τελικό των Ολυμπιακών Αγώνων του Ρίο ντε Τζανέιρο, όπου τερμάτισε στην πέμπτη θέση κάνοντας νέο ατομικό ρεκόρ (1:57,37). Το 2017 συμμετείχε στο Παγκόσμιο Πρωτάθλημα χωρίς ωστόσο να διακριθεί, καθώς αποκλείστηκε στην ημιτελική σειρά.

Τα επόμενα χρόνια η Γιούζβικ ταλαιπωρήθηκε από σοβαρά προβλήματα τραυματισμών (κυρίως στο ισχίο), με αποτέλεσμα να απέχει για καιρό από την ενεργό δράση και στη συνέχεια από σημαντικές διεθνείς διοργανώσεις. Τον Μάρτιο του 2021 κατέκτησε το ασημένιο μετάλλιο στο Ευρωπαϊκό Πρωτάθλημα Κλειστού Στίβου που πραγματοποιήθηκε στο Τόρουν της Πολωνίας κάνοντας χρόνο 2:04,00.

Σε συλλογικό επίπεδο, αρχικά αγωνιζόταν με τα χρώματα της ΚΚΣ Βικτόρια Σταλόβα Βόλα, ενώ το 2013 εντάχθηκε στην ΑΖΣ-ΑΒΦ Βαρσοβίας. Από το 2019 ανήκει στην ΑΖΣ-ΑΒΦ Κατοβίτσε. Έχει αναδειχθεί τέσσερις φορές πρωταθλήτρια Πολωνίας στο αγώνισμα των 800 μέτρων (κατά τα έτη 2014, 2015 και 2020 στον ανοικτό στίβο, καθώς και το 2021 στον κλειστό) και άλλες πέντε στη σκυταλοδρομία 4 × 400 μέτρων (τις χρονιές 2013, 2014, 2015, 2017 και 2019).

Ατομικά ρεκόρ
-------------

### Ανοικτός στίβος

| Αγώνισμα | Επίδοση | Τόπος | Ημερομηνία |
| --- | --- | --- | --- |
| 200 μ. | 24,16 | Πολωνία Σοσνόβιετς | 22 Ιουλίου 2014 |
| 400 μ. | 53,08 | Πολωνία Μπιάουα Ποντλάσκα | 6 Σεπτεμβρίου 2014 |
| 800 μ. | 1:57,37 | Βραζιλία Ρίο ντε Τζανέιρο | 20 Αυγούστου 2016 |

### Κλειστός στίβος

| Αγώνισμα | Επίδοση | Τόπος | Ημερομηνία |
| --- | --- | --- | --- |
| 200 μ. | 24,96 | Πολωνία Σπάουα | 7 Φεβρουαρίου 2014 |
| 400 μ. | 54,43 | Πολωνία Σπάουα | 7 Φεβρουαρίου 2014 |
| 800 μ. | 2:00,01 | Πολωνία Τόρουν | 3 Φεβρουαρίου 2015 |
| 1000 μ. | 2:42,36 | Πολωνία Σπάουα | 26 Ιανουαρίου 2014 |

Αντιπαραθέσεις
--------------

Τον Φεβρουάριο του 2015, δήλωση της Γιούζβικ με την οποία κατέκρινε τη συμπατριώτισσά της και αθλήτρια της αντισφαίρισης Αγκνιέσκα Ραντβάνσκα για την απόφασή της να κάνει γυμνή φωτογράφιση για λογαριασμό του περιοδικού *ESPN*, οδήγησε σε αρνητικά σχόλια εναντίον της στο διαδίκτυο.

Το 2016, μετά την ολοκλήρωση του τελικού των 800 μέτρων στους Ολυμπιακούς Αγώνες του Ρίο, όπου κατέλαβε την πέμπτη θέση, η Γιούζβικ (όπως και η Βρετανίδα Λίνσι Σαρπ που κατετάγη έκτη) άφησε αιχμές για το γεγονός πως οι τρεις δρομείς που κατέκτησαν τα μετάλλια (η νικήτρια Κάστερ Σεμένια από τη Νότια Αφρική, η Φρανσίν Νιγιονσάμπα από το Μπουρούντι και η Κενυάτισσα Μάργκαρετ Γουαμπούι) συμμετείχαν στους αγώνες αν και διέθεταν υψηλά επίπεδα τεστοστερόνης. Επιπλέον η ίδια συμπλήρωσε πως αισθανόταν σαν να κέρδισε το ασημένιο μετάλλιο και παράλληλα ένιωθε χαρούμενη που ήταν η καλύτερη Ευρωπαία και η δεύτερη λευκή της κούρσας. Η διάδοση των συγκεκριμένων δηλώσεών της οδήγησε σε σωρεία επικριτικών και υβριστικών σχολίων εναντίον της. Κατόπιν προέβη σε νέα τοποθέτηση σε μέσο κοινωνικής δικτύωσης με την οποία ζήτησε συγγνώμη αν οι προηγούμενες δηλώσεις της εκλήφθηκαν ως ρατσιστικές, τονίζοντας πως δεν ενστερνίζεται τέτοιες απόψεις, ωστόσο υπεραμύνθηκε του δικαιώματος της να εκφράζει τη γνώμη της. Αργότερα δήλωσε μετανιωμένη για τις τοποθετήσεις που έκανε σχετικά με το χρώμα του δέρματος των δρομέων της κούρσας και υποστήριξε πως τα όσα είπε παρεξηγήθηκαν.

Παραπομπές
----------

1. ↑  *World Athletics Database*. 236631.
2. 1 2 3 4 5 6 7 8 9 10  «Joanna Jóźwik». *worldathletics.org* (στα Αγγλικά). World Athletics. Ανακτήθηκε στις 21 Μαρτίου 2021.
3. 1 2 3 4 5  «JOANNA JÓŹWIK». *przegladsportowy.pl* (στα Πολωνικά). Przegląd Sportowy. Ανακτήθηκε στις 21 Μαρτίου 2021.
4. 1 2 3  Leszczyńska, Aleksandra (7 Μαρτίου 2021). «Joanna Jóźwik wicemistrzynią Europy, brązowa sztafeta 4×400 m [FOTO, WIDEO]». *pasja.azs.pl* (στα Πολωνικά). pasjaAZS. Ανακτήθηκε στις 21 Μαρτίου 2021.
5. ↑  Γεωργίου, Άρης (29 Αυγούστου 2015). ««Χρυσή» η Αρζαμάσοβα στα 800 μ». *novasports.gr*. Novasports. Ανακτήθηκε στις 21 Μαρτίου 2021.
6. 1 2  «Women's 800m Final». *rio2016.com*. Rio 2016. Αρχειοθετήθηκε από το πρωτότυπο στις 1 Σεπτεμβρίου 2016. Ανακτήθηκε στις 21 Μαρτίου 2021.
7. 1 2  «Ανίκητη η Σεμένια». *sport24.gr*. SPORT24. 21 Αυγούστου 2016. Ανακτήθηκε στις 21 Μαρτίου 2021.
8. 1 2 3 4  Skrzypczyński, Tomasz (4 Μαρτίου 2021). «HME Toruń 2021. Zmiany u Joanny Jóźwik. Będzie wielki powrót?». *sportowefakty.wp.pl* (στα Πολωνικά). Sportowe Fakty. Ανακτήθηκε στις 21 Μαρτίου 2021.
9. ↑  Mordarski, Łukasz (24 Φεβρουαρίου 2015). «Joanna Jóźwik: to była masakra z podtekstem seksualnym». *sport.onet.pl* (στα Πολωνικά). Onet Sport. Ανακτήθηκε στις 21 Μαρτίου 2021.
10. 1 2 3  Critchley, Mark (22 Αυγούστου 2016). «Rio 2016: Fifth-placed Joanna Jozwik 'feels like silver medallist' after 800m defeat to Caster Semenya». *independent.co.uk* (στα Αγγλικά). Independent. Ανακτήθηκε στις 21 Μαρτίου 2021.
11. 1 2 3  Flanagan, Jane (25 Αυγούστου 2016). «'I was second white': Polish runner sorry for uproar over her claims she was 'white silver medallist' in Olympic 800m final won by Caster Semenya». *dailymail.co.uk* (στα Αγγλικά). Daily Mail. Ανακτήθηκε στις 21 Μαρτίου 2021.
12. ↑  Kołodziejski, Filip (30 Ιανουαρίου 2021). «Lekkoatletyka. Joanna Jóźwik – 30. urodziny polskiej biegaczki na 800 metrów». *sport.tvp.pl* (στα Πολωνικά). TVP Sport. Ανακτήθηκε στις 2 Απριλίου 2021.
13. ↑  Urazińska, Agnieszka (9 Δεκεμβρίου 2020). «Joanna Jóźwik: Jak to jest, gdy cię nazywają rasistką i seksistką? Boli jak cholera». *wysokieobcasy.pl* (στα Πολωνικά). Wysokie Obcasy. Ανακτήθηκε στις 2 Απριλίου 2021.

Εξωτερικοί σύνδεσμοι
--------------------

* «Joanna Jóźwik». *worldathletics.org* (στα Αγγλικά). World Athletics.




|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
 |

 |